Dyrepasserne er forberedt på, at de første døgn af en nyfødt isbjørns liv er særdeles kritiske.

Dyrepasserne i rovdyrhuset i Aalborg Zoo opdagede tirsdag morgen, at den ene af tre nyfødte isbjørneunger er død.

Det skriver Aalborg Zoo i en pressemeddelelse.

Isbjørnemoren Malik fødte de tre unger lørdag morgen, men de første dage er normalt kritiske og meget kan gå galt.

- Det er meget usædvanligt, at alle unger overlever, når der er tre i et kuld, så vi var forberedt på det kunne ske, siger dyrepasser Katrine Christensen.

- Men nu er de første mest kritiske døgn overstået, så vi har stadig håb om, at to unger kan overleve.

Sidst overlevede en ud af tre

Sidst Aalborg Zoos isbjørnehun Malik fødte unger i 2011, fik hun også tre. Dengang overlevede den ene.

Lørdag døde også to nyfødte isbjørneunger i Skandinavisk Dyrepark på Djursland.

En isbjørn fødes altid i en form for hule, hvor moren får mest mulig ro og tryghed. Derfor er det heller ikke muligt at overvære fødslen med andet end et lille kamera i hulen.